विज्ञान एवं प्रौद्योगिकी मंत्रालय
सीएसआईआर-एनपीएल ने अपना 75वां स्थापना दिवस मनाया
प्रधानमंत्री ने इस अवसर पर आयोजित राष्ट्रीय माप पद्धति सम्मेलन में उद्घाटन भाषण दिया
प्रधानमंत्री ने नेशनल एटॉमिक टाइमस्केल और भारतीय निर्देशक द्रव्य राष्ट्र को समर्पित किया
इस दौरान राष्ट्रीय पर्यावरण संबंधी मानक प्रयोगशाला की आधारशिला भी रखी गई
प्रधानमंत्री ने वैज्ञानिकों से विज्ञान, प्रौद्योगिकी और उद्योग में मूल्य सृजन चक्र को मज़बूत बनाने का आह्वान किया
आत्मनिर्भर भारत के लिए महत्वपूर्ण है विज्ञान से लेकर जन निर्माण तक का मूल्य सृजन चक्रः प्रधानमंत्री
हमारे वैज्ञानिक ऐसे परिवर्तनकारी विचार और अवसर प्रदान कर सकते हैं, जिनका उपयोग उद्योगों को बढ़ावा देने, रोज़गार के नए अवसर पैदा करने और रोज़मर्रा के जीवन में वास्तविक बदलाव लाने के लिए किया जा सकता हैः डॉ. हर्ष वर्धन
प्रधानमंत्री श्री नरेन्द्र मोदी ने आज नई दिल्ली में वैज्ञानिक एवं औद्योगिक अनुसंधान परिषद् – राष्ट्रीय भौतिक प्रयोगशाला  के 75वें स्थापना दिवस के अवसर पर आयोजित राष्ट्रीय माप पद्धति सम्मेलन 2021 में उद्घाटन भाषण दिया।
नई दिल्ली स्थित सीएसआईआर-एनपीएल, उन चुनिंदा प्रतिष्ठित प्रयोगशालाओं में से एक है, जिसकी स्थापना वैज्ञानिक एवं प्रौद्योगिकी अनुसंधान परिषद् के अंतर्गत आज़ादी से पूर्व 04 जनवरी 1947 को हुई थी। प्लेटिनम जुबली वर्ष की शुरुआत और इस विशेष दिन को एनपीएल स्थापना दिवस समारोह के रूप में मनाने के लिए,सीएसआईआर-एनपीएल ने ‘मेट्रोलॉजी फॉर द इन्क्लूसिव ग्रोथ ऑफ द नेशन’ विषय को केन्द्र में रखकर एक राष्ट्रीय माप पद्धति सम्मेलन का आयोजन किया। सम्मेलन का मुख्य विषय ‘मेट्रोलॉजी फॉर द इन्क्लूसिव ग्रोथ ऑफ द नेशन अर्थात् राष्ट्र के समावेशी विकास के लिए माप पद्धति’ था।कार्यक्रम में सीएसआईआर के उपाध्यक्ष और केन्द्रीय विज्ञान एवं प्रौद्योगिकी, पृथ्वी विज्ञान और स्वास्थ्य एवं परिवार कल्याण मंत्री डॉ. हर्ष वर्धन और प्रधान वैज्ञानिक सलाहकार डॉ. विजय राघवन उपस्थित थे।
इस अवसर पर उद्घाटन सत्र को संबोधित करते हुए प्रधानंत्री ने इस नए साल में कोविड के उपचार के लिए दो स्वदेशी वैक्सीन को सफलतापूर्वक विकसित करने के लिए भारतीय वैज्ञानिकों की सराहना की। उन्होंने कहा कि भारत का कोविड टीकाकरण कार्यक्रम दुनिया का सबसे बड़ा कार्यक्रम है, और जल्द ही इसकी शुरुआत होने वाली है। उन्होंने सीएसआईआर समेत देश के सभी वैज्ञानिक संस्थानों प्रशंसा करते हुए कहा कि ऐसे सभी संस्थानों ने देश के सामने आने वाली हर एक चुनौती का समाधान निकालने के लिए हमेशा मिल जुलकर काम किया है।
कार्यक्रम के दौरान प्रधानमंत्री श्री नरेन्द्र मोदी ने वीडियो कॉन्फ्रेंसिंग के माध्यम से नेशनल एटॉमिक टाइमस्केल और भारतीय निर्देशक द्रव्य प्रणाली राष्ट्र को समर्पित की और राष्ट्रीय पर्यावरण संबंधी मानक प्रयोगशाला की आधारशिला रखी।
प्रधानमंत्री ने सीएसआईआर से आग्रह किया कि वे स्कूली छात्रों से संपर्क स्थापित करें और संस्थान द्वारा किए जा रहे सकारात्मक प्रयासों छात्रों को रूबरू कराकर उनकी जानकारी बढ़ाएं। उन्होंने कहा कि इससे छात्रों को भविष्य के वैज्ञानिक बनने की प्रेरणा मिलेगी। उन्होंने देश के क्रमिक विकास और मूल्यांकन में महत्वपूर्ण भूमिका निभाने के लिए सीएसआईआर-एनपीएल की जमकर प्रशंसा की।
प्रधानमंत्री ने कहा कि सीएसआईआर-एनपीएल जैसे महत्वपूर्ण संस्थानों पर भारत के भविष्य को सकारात्मक दिशा में बदलवने की अहम ज़िम्मेदारी है। उन्होंने कहा कि भारत कई दशकों से गुणवत्ता और माप के मामले में विदेशी मानकों पर निर्भर था, लेकिन अब भारत की गति, प्रगति, उन्नति, छवि और मज़बूती हमारे अपने मानकों से निर्धारित होगी। उन्होंने कहा कि माप पद्धति, जो वास्तव में मापतोल का विज्ञान है, वो किसी भी वैज्ञानिक उपलब्धि का आधार भी तय करता है। कोई भी शोध मापतोल के बिना आगे नहीं बढ़ सकता। यहां तक कि हमारी उपलब्धियों का भी किसी न किसी पैमाने पर आकलन ज़रूर किया जाता है। उन्होंने कहा कि दुनियाभर में किसी देश की विश्वसनीयता उसकी माप पद्धति की विश्वसनीयता पर निर्भर करती है। उन्होंने कहा कि माप पद्धति एक ऐसा आइना है, जो हमें वैश्विक स्तर पर हमारी स्थिति और सुधार की गुंजाइश के बारे में बताता है। उन्होंने याद दिलाया कि आत्मनिर्भरता के लक्ष्य को प्राप्त करना भी मात्रा और गुणवत्ता पर ही निर्भर है। उन्होंने आग्रह किया कि हमें भारतीय उत्पादों को खरीदने वाले प्रत्येक ग्राहक के प्रति आभारी होना चाहिए और उनका दिल जीतने की कोशिश करनी चाहिए।उन्होंने यह सुनिश्चित करने पर ज़ोर दिया कि ‘मेड इन इंडियाप्रोडक्ट अर्थात् भारत में बने उत्पाद’न केवल वैश्विक मांग को पूरा करें, बल्कि वैश्विक स्तर पर उन्हें स्वीकार्यता भी मिले।
प्रधानमंत्री ने कहा कि इतिहास इस बात का ग़वाह है कि किसी भी देश की प्रगति का सीधा संबंध उस देश के विज्ञान की प्रगति से होता है, दुनिया का कोई भी देश विज्ञान को बढ़ावा देकर ही आगे बढ़ पाया है।उन्होंने इसे विज्ञान, प्रौद्योगिकी और उद्योग के मूल्य सृजन चक्र की संज्ञा दी। इसकी व्याख्या करते हुए प्रधानमंत्री ने कहा कि एक वैज्ञानिक आविष्कार एक नई प्रौद्योगिकी का निर्माण करता है और यह नई प्रौद्योगिकी औद्योगिक विकास को आगे बढ़ाती है। इसके बदले में उद्योग फिर से नए अनुसंधान के लिए विज्ञान में निवेश करता है। इस तरह यह चक्र चलता रहता है और नई संभावनाएं बनती रहती हैं। उन्होंने कहा कि सीएसआईआर-एनपीएल ने इस मूल्य चक्र को आगे बढ़ाने में प्रमुख भूमिका निभाई है।
विज्ञान से जन निर्माण का यह मूल्य सृजन चक्र ऐसे समय में और ज़्यादा महत्वपूर्ण हो जाता है, जब देश आत्मनिर्भर भारत के लक्ष्य को प्राप्त करने की दिशा में आगे बढ़ रहा है। आत्मनिर्भर भारत के लक्ष्य को प्राप्त करने में सीएसआईआर को अपनी महत्वपूर्ण भूमिका निभाने की ज़रूरत है।
प्रधानमंत्री ने भाषण के संपूर्ण पाठ करे लिए यहाँ क्लिक करें।
माप पद्धति दुनिया में हमारी ताकत को दर्शाने वाले आईने के समान है : प्रधानमंत्री
प्रधानमंत्री ने शोध के साझा इस्तेमाल और नवाचार के संस्थानीकरण का आह्वान किया
प्रधानमंत्री ने राष्ट्रीय माप पद्धति सम्मेलन में उद्घाटन भाषण दिया
नई दिल्ली में आयोजित राष्ट्रीय माप पद्धति सम्मेलन में प्रधानमंत्री के उद्घाटन भाषण का अंग्रेज़ी पाठ
इस अवसर पर केन्द्रीय मंत्री डॉ. हर्ष वर्धन ने अपने संबोधन में राष्ट्रीय भौतिक प्रयोगशाला और सीएसआईआर को बधाई देते हुए कहा कि “भारत की विभिन्न विज्ञान प्रयोगशालाओं को भीतर जो वैज्ञानिकों की विशेषज्ञता है, वो अनुसंधान और विकास को अभूतपूर्व तरीके से आगे बढ़ा रही हैं। ये विशेषज्ञता हमारे देश के लिए एक एक महत्वपूर्ण शक्ति है, जो विज्ञान के क्षेत्र में हमें प्रमुख महाशक्ति बनने में मदद कर रही है। उन्होंने कहा कि पिछले एक साल के दौरान वैज्ञानिक समुदाय सबसे प्रमुख और प्रभावशाली रहा है...हमारे वैज्ञानिकों के कठिन परिश्रम का परिणाम आखिरकार हमें मिल गया है।” मंत्री ने कहा, “आज हमारे सामने कई वैक्सीन हैं, जिन्हें दुनिया के अलग-अलग देशों में विकसित किया गया है, इनमें से दो वैक्सीन को भारत में रिकॉर्ड-तोड़ गति से तैयार कर बाद मान्यता भी प्रदान कर दी गई है। उन्होंने कहा कि यह दुनिया भर के वैज्ञानिकों के अनुकरणीय और सहयोगात्मक प्रयासों के कारण ही संभव हो सका है। वास्तव में यह विज्ञान और इसके ज्ञान को साझा करने का असाधारण नमूना है, जो वैज्ञानिकों की क्षमता और उनके काम के असाधारण स्तर को दर्शाता है।
मंत्री ने भरोसा जताते हुए कहा कि, “हमारे वैज्ञानिक ऐसे परिवर्तनकारी विचार और अवसर प्रदान कर सकते हैं, जिनका उपयोग उद्योगों को बढ़ावा देने, रोज़गार के नए अवसर पैदा करने और रोज़मर्रा के जीवन में वास्तविक बदलाव लाने के लिए किया जा सकता है।”डॉ. हर्षवर्धन ने कहा विज्ञान जीवन में सबसे बड़ा तुल्यकारक हो सकता। विज्ञान यह सुनिश्चित कर सकता है कि एक ग़रीब इंसान भी कुछ साधारण विचारों और नवाचारों की मददसे आरामदायक जीवन यापन कर सके।यही वे बातें हैं, जो मैं आपके साथ साझा करना चाहता हूं।
सीएसआईआर-एनपीएल, जो भारत का राष्ट्रीय माप पद्धति संस्थान  है, बीआईपीएम नामक एक अंतर्राष्ट्रीय अंतर-सरकारी संगठन, जिसे कूटनीतिक सन्धि के द्वारा स्थापित किया गया है, और दी मीट्रि कन्वेंशन के रूप में जाना जाता है के भार एवं मापन के सामान्य सम्मेलन का सदस्य , और एशिया पैसिफिक मेट्रोलॉजी प्रोग्राम के नाम से लोकप्रिय ग्लोबल रीजनल मेट्रोलॉजी प्रोग्राम के संस्थापक सदस्य को भारतीय संसद के अधिनियम के तहत माप के मानकों को तय करने, स्थापित करने, अपग्रेड करने, बनाए रखने और प्रचारित करने का अधिकार है।
डॉ. हर्ष वर्धन ने सबसे पहले सीएसआईआर-एनपीएल के कार्यों और सीएसआईआर-एनपीएल की उपलब्धियों को दर्शाने वाली “पोस्टर गैलरी” का उद्घाटन किया। कार्यक्रम में सीएसआईआर के महानिदेशक और डीएसआईआर के सचिव डॉ. शेखर सी. मांडे और सीएसआईआर-एनपीएल के निदेशक डॉ. डीके अस्वाल उपस्थित थे। इसके बाद सीएसआईआर-एनपीएल द्वारा की जाने वाली विभिन्न गतिविधियों पर तैयार की गई एक एनिमेटेड फिल्म का प्रदर्शन किया गया।
कार्यक्रम के दौरान डॉ. हर्ष वर्धन ने ‘मेट्रोलॉजी फॉर इन्क्लुसिव ग्रोथ ऑफ इंडिया ’ नामक पुस्तक का विमोचन भी किया। इस पुस्तक का सम्पादन डॉ. डीके अस्वाल ने किया है, और पुस्तक में सीएसआईआर-एनपीएल के वैज्ञानिकों ने अपना योगदान दिया है। यह पुस्तक भारत के समावेशी विकास में माप पद्धति की भूमिका के महत्व को दर्शाती है और माप पद्धति के विभिन्न व्यावहारिक तरीकों की व्याख्या करती है। इस अवसर पर केन्द्रीय मंत्री डॉ. हर्ष वर्धन ने ‘थिसॉरस ऑफ एनपीएल’ का विमोचन भी किया।
हम जानते हैं कि सीएसआईआर-एनपीएल अपने प्लैटिनम जुबली वर्ष में प्रवेश कर रहा है, इसे ध्यान में रखते हुए विश्व के जाने-माने वैज्ञानिकों के साथ कार्यक्रमों की एक लंबी श्रंखला का आयोजन किया गया है। जिसमें विभिन्न ऑनलाइन माध्यमों से 50 हज़ार से ज़्यादा प्रतिभागी हिस्सा ले चुके हैं। इनमें माप पद्धति विशेषज्ञ, उद्योगपति, नियामक, नीति निर्माता, शिक्षाविद् और विद्यार्थी शामिल हैं। इस प्रमुख प्रयोगशाला के 75वें स्थापना दिवस के महोत्सव को मनाने के लिए दुनियाभर के कई अन्य गणमान्य व्यक्ति भी इस कार्यक्रम में भाग ले रहे हैं। कार्यक्रम के दौरान ‘मेट्रोलॉजी फॉर इन्क्लुसिव ग्रोथ ऑफ द कंट्री’ विषय पर आयोजित एक तकनीकी सत्र की अध्यक्षता सीएसआईआर-एनपीएल की अनुसंधान परिषद के अध्यक्ष प्रो. ए.के. ग्रोवर ने की।सम्मेलन के दौरान बीआईपीएम के निदेशकों और कई अन्य एनएमआई  के निदेशकों/वैज्ञानिकों की वार्ता एवं तकनीकी परिचर्चा भी मुख्य आकर्षण का केन्द्र रहे।
आईएसटी फ्लायर के लिए यहाँ क्लिक करें
परीक्षण सुविधाओं के लिए यहाँ क्लिक करें
भारतीयनिर्देशद्रव्य के लिए यहाँ क्लिक करें
पृष्ठभूमि पाठ के लिए यहाँ क्लिक करें